
APSTIPRINĀTS
ar ģenerālprokurora 19.08.2026. rīkojumu
Nr. P-101-104-2026-00013 “Par prokurora        amata kandidātu stažēšanās un kvalifikācijas pārbaudes nolikuma apstiprināšanu”                                                       

Prokurora amata kandidātu stažēšanās un kvalifikācijas pārbaudes nolikums
[bookmark: _Hlk86744735]          			Izdots saskaņā ar Prokuratūras likuma 33.2 panta piekto daļu
I. Vispārīgie jautājumi
1. Nolikums nosaka kārtību, kādā notiek prokurora amata kandidāta, kuru Prokurora amata kandidātu atlases nolikumā paredzētajā kārtībā par atbilstošu šim statusam atzinusi Prokuroru atestācijas komisija (turpmāk – kandidāts), stažēšanās prokuratūrā un kvalifikācijas pārbaude.
2. Kandidāts stažējas rajona līmeņa prokuratūrā (izņemot rajona prokuratūras statusa specializētās nozares prokuratūras), kurā ir prokurora amata vakance. Stažēšanās procesā kandidāts izpilda stažēšanās programmu. Pēc stažēšanās programmas pārbaudes, ja to atzīst par izpildītu, kandidāts kārto kvalifikācijas eksāmenu.
3. Kandidāta stažēšanās un kvalifikācijas pārbaudes procesā veic personas datu apstrādi saskaņā ar Eiropas Parlamenta un Padomes 2016. gada 27. aprīļa Regulu (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46EK.
4. Kandidāta stažēšanās procesu nodrošina rajona līmeņa prokuratūras virsprokurors (turpmāk – virsprokurors) un stažēšanās vadītājs. Kandidāta stažēšanās programmas izpildes un kvalifikācijas pārbaudi nodrošina Prokuroru kvalifikācijas komisija (turpmāk – Komisija) un Administratīvā direktora dienesta Personāla nodaļa (turpmāk – Personāla nodaļa).
II. Stažēšanās līgums
5. [bookmark: _Hlk86747081]Slēgt stažēšanās līgumu uz vakanto prokurora amatu piedāvā kandidātam – kvalificētajam prokurora atbalsta darbiniekam – vai kandidātam, kurš iekļauts prokurora amata kandidātu sarakstā, ņemot vērā viņa iegūto punktu skaitu prokurora amata kandidātu atlasē, vakantā prokurora amata ģeogrāfisko atrašanās vietu u. c. apstākļus, kas noskaidroti prokurora amata kandidātu atlases laikā. 
6. Ja kandidāts piedāvājumu pieņem, ar viņu slēdz stažēšanās līgumu. Ja kandidāts atsakās no stažēšanās līguma slēgšanas uz konkrēto vakanto prokurora amatu, to slēgt piedāvā citam kandidātam, ievērojot šī nolikuma 5. punkta nosacījumus.
7. Ģenerālprokurors ar kandidātu slēdz terminētu stažēšanās līgumu uz astoņiem mēnešiem ar pārbaudes laiku uz trim mēnešiem. Ja virsprokurors vai stažēšanās vadītājs pārbaudes laikā konstatē būtiskus trūkumus kandidāta rīcībā un/vai stažēšanās programmas izpildē, kas liek apšaubīt viņa atbilstību prokurora amatam, virsprokurors par to informē ģenerālprokuroru, kurš rakstveidā var uzteikt stažēšanās līgumu trīs dienas iepriekš saskaņā ar Darba likuma nosacījumiem. 
8. Stažēšanās līguma neatņemama sastāvdaļa ir stažēšanās programma, kuru izstrādā Komisija un apstiprina ģenerālprokurors. 
9. Beidzoties stažēšanās līguma termiņam, darba tiesiskās attiecības ar kandidātu izbeidz. Pastāvot objektīviem apstākļiem (izņemot pārejošu darbnespēju un bērna kopšanas atvaļinājumu), kas noteiktajā termiņā liedz kandidātam pabeigt stažēšanos, puses rakstveidā var vienoties par termiņa pagarināšanu, bet ne ilgāk kā par vienu mēnesi. Apstāklis, ka ir beidzies stažēšanās līguma termiņš, nav šķērslis kvalifikācijas eksāmena kārtošanai. 
10. Ja stažēšanās laikā kandidātam iestājusies pārejoša darbnespēja vai viņš atrodas bērna kopšanas atvaļinājumā, stažēšanās līguma termiņu pagarina par šo laiku.
III. Stažēšanās procesa noteikumi
11. Kandidāta stažēšanās maksimālais termiņš ir astoņi mēneši, no tiem seši mēneši ir stažēšanās programmas izpilde. Virsprokurors, ja stažēšanās programma izpildīta, var kandidāta lietu virzīt izskatīšanai Komisijā pirms noteiktā sešu mēnešu termiņa. Pēc stažēšanās programmas izpildes kandidāts gatavojas kvalifikācijas eksāmenam un pilda virsprokurora vai stažēšanās vadītāja norādījumus un dotos uzdevumus, turpinot pilnveidot savas profesionālās iemaņas.
12. Pirms stažēšanās procesa uzsākšanas prokuratūras struktūrvienības, kurā kandidātam uzdots stažēties, virsprokurors nosaka stažēšanās vadītāju.
13. Stažēšanās vadītājs Prokuratūras informācijas sistēmā (turpmāk – ProIS) izveido kandidāta stažēšanās lietu, kurā visa stažēšanās procesa laikā tiek uzturēts kandidāta paveikto uzdevumu saraksts, ievietoti kandidāta sagatavoto dokumentu projekti ar stažēšanās vadītāja labojumiem un komentāriem, nodrošinot virsprokuroram un Komisijai piekļuves tiesības.  
14. Kandidāts ir atbildīgs par stažēšanās programmas izpildi, ko kontrolē stažēšanās vadītājs, nodrošinot tās vispusīgu apguvi, bet uzrauga virsprokurors. Ja virsprokurors vai stažēšanās vadītājs kandidāta stažēšanās laikā (pēc kandidātam noteiktā pārbaudes laika) konstatē būtiskus trūkumus kandidāta rīcībā un/vai stažēšanās programmas izpildē, kas liek apšaubīt viņa atbilstību prokurora amatam, virsprokurors ziņo Komisijai, kas izvērtē sniegtās informācijas pamatotību un, ja virsprokurora norādīto atzīst par pamatotu, ierosina ģenerālprokuroram virzīt šī jautājuma izskatīšanu Prokuroru atestācijas komisijā, kura lemj par kandidāta atbilstību prokurora amatam un sniedz atzinumu ģenerālprokuroram tālākai rīcībai.
15. Kandidātam ir tiesības izteikt virsprokuroram iebildumus par stažēšanās vadītāja rīcību un lūgt nomainīt stažēšanās vadītāju, ja tam ir objektīvi iemesli. Kandidāta iebildumus un lūgumus, kā arī virsprokurora lēmumu, kas pieņemts pēc to izskatīšanas, virsprokurors nosūta zināšanai Komisijai.
16. Par šī nolikuma 15. punktā minēto virsprokurora lēmumu, ar kuru atteikts nomainīt stažēšanās vadītāju, kandidātam ir tiesības iesniegt sūdzību ģenerālprokuroram, kurš var uzdot Komisijas priekšsēdētājam organizēt pārbaudes veikšanu. Par pārbaudes rezultātiem Komisija sagatavo uzziņu, kurā, ja konstatē, ka kandidāta iebildumi ir objektīvi, var ierosināt stažēšanās vadītāja maiņu. Uzziņu nosūta ģenerālprokuroram lēmuma pieņemšanai. Uzziņu un ģenerālprokurora lēmumu pievieno šī nolikuma 13. punktā norādītajai kandidāta stažēšanās lietai.
17. Gadījumos, kad prokuratūras struktūrvienībā, kurā stažējas kandidāts, nav atbilstošas lietas vai nav paredzēta tādu procesuālo darbību veikšana, kas nepieciešama kāda stažēšanās programmas punkta vai daļas izpildei, virsprokurors, sadarbojoties ar citām struktūrvienībām, veic pasākumus, lai nodrošinātu kandidāta stažēšanās programmas izpildi.
18. Pēc stažēšanās programmas izpildes:
18.1. [bookmark: _Hlk88480159]kandidāts sastāda stažēšanās programmas izpildes atskaiti;
18.2. stažēšanās vadītājs veic kandidāta profesionālo kompetenču interviju un, ievērojot stažēšanās procesā konstatētos faktus, sniedz motivētu atzinumu saskaņā ar šī nolikuma 1. pielikumu.
19. Virsprokurors pēc kandidāta stažēšanās programmas izpildes sagatavo atsauksmi par kandidātu un, ja stažēšanās programma izpildīta pirms sešu mēnešu termiņa, iekļauj tajā arī pamatojumu un kandidāta lietu virza izskatīšanai Komisijai. 
20. Kandidāta stažēšanās programmas izpildes atskaiti, stažēšanās vadītāja motivētu atzinumu, kurā ietverts ar kandidātu veiktās profesionālo kompetenču intervijas rezultāts, virsprokurora atsauksmi  un citus ar stažēšanās procesu saistītus dokumentus reģistrē ProIS un pievieno šī nolikuma 13. punktā norādītajai kandidāta stažēšanās lietai.
21. Komisijas priekšsēdētājs uzdod Komisijas loceklim izvērtēt kandidāta stažēšanās programmas izpildi.
22. Komisija 10 darba dienu laikā pēc kandidāta stažēšanās lietas saņemšanas, pieaicinot kandidātu, stažēšanās vadītāju un virsprokuroru, Komisijas sēdē pārbauda un izvērtē lietā esošos dokumentus, uzklausa kandidāta atskaites prezentāciju un pieņem vienu no šādiem lēmumiem:
22.1. atzīst kandidāta stažēšanās programmu par izpildītu un virza kandidātu kvalifikācijas eksāmena kārtošanai, par eksāmena datumu un laiku paziņojot kandidātam vismaz trīs dienas iepriekš;
22.2. ja konstatē trūkumus kandidāta stažēšanās programmas izpildē, uzdod kandidātam ne ilgāk kā piecu darba dienu laikā novērst tos un, ja trūkumi novērsti, atzīst kandidāta stažēšanās programmu par izpildītu un virza kandidātu kvalifikācijas eksāmena kārtošanai, savukārt, ja trūkumi kandidāta stažēšanās programmas izpildē nav novērsti, atzīst kandidāta stažēšanās programmu par neizpildītu un nevirza kandidātu kvalifikācijas eksāmena kārtošanai;
22.3. ja konstatē būtiskus trūkumus kandidāta stažēšanās programmas izpildē vai tā prezentācijā, kas rada šaubas par kandidāta profesionālo kvalifikāciju un spējām, kas nepieciešamas prokurora amatam, atzīst kandidāta stažēšanās programmu par neizpildītu un nevirza kandidātu kvalifikācijas eksāmena kārtošanai.  
23. Kandidāts par Komisijas lēmumu atzīt viņa stažēšanās programmu par neizpildītu un nevirzīt viņu kvalifikācijas eksāmena kārtošanai trīs darba dienu laikā pēc tā paziņošanas var izteikt iebildumus ģenerālprokuroram. Kandidāts iebildumus adresē ģenerālprokuroram un iesniedz Komisijai, kura iebildumus kopā ar Komisijā izskatītās lietas materiāliem nosūta ģenerālprokuroram. 
24. Šī nolikuma 23. punktā minēto kandidāta iebildumu izvērtēšanu ģenerālprokurors uzdod Ģenerālprokurora padomes loceklim, kurš 10 darba dienu laikā sniedz ģenerālprokuroram atzinumu. Ja ģenerālprokurors kandidāta iebildumus atzīst par pamatotiem, viņš var uzdot Komisijai atkārtoti izvērtēt kandidāta stažēšanās programmas izpildi, savukārt, ja kandidāta iebildumus atzīst par nepamatotiem vai atkārtoti izvērtētā kandidāta stažēšanās programma atzīta par neizpildītu, nosūta materiālus Prokuroru atestācijas komisijai atzinuma sniegšanai par kandidāta atbilstību prokurora amatam.
IV. Kvalifikācijas eksāmens
25. [bookmark: _Hlk86925468]Kvalifikācijas eksāmenam ir divas  daļas:
25.1. rakstiskā daļa – trīs praktisku uzdevumu (turpmāk – kāzuss) rakstiska risinājuma sagatavošana;
25.2. mutiskā daļa – kāzusu risinājuma prezentēšana.
26. Kāzusos pārbauda kandidāta zināšanas atbilstoši prokuratūras kompetencei, kā arī izpratni par normatīvajos aktos ietvertajām materiālo un procesuālo tiesību normām un juridisko metodi.
27. Kvalifikācijas eksāmenam sagatavo vismaz trīs biļetes ar trim kāzusiem. Komisija nodrošina katra kāzusa izstrādi. 
28. Kandidāts izlozē kvalifikācijas eksāmena biļeti, kuras numuru Komisijas sekretārs norāda protokolā. Kvalifikācijas eksāmena kāzusi ir ierobežotas pieejamības informācija. Atkārtota biļetes izloze nav atļauta. 
29. Kandidātam trīs kāzusu rakstiska risinājuma sagatavošanai paredzētais laiks ir 120 minūtes, pēc kā to iesniedz Komisijai un prezentē.
30. Kārtojot kvalifikācijas eksāmenu, kura norisi Komisija var noteikt gan klātienē, gan attālināti, kandidāts drīkst izmantot vienīgi sistematizēto tiesību aktu tīmekļa vietni www.likumi.lv. 
31. [bookmark: _Hlk131504662]Ja kandidāts, kārtojot kvalifikācijas eksāmenu, izmanto neatļautus avotus, viņam izsaka brīdinājumu. Ja kandidāts atkārtoti izmanto neatļautus avotus vai izmanto tehniskas ierīces, Komisija par to izdara atzīmi protokolā un pieņem lēmumu pārtraukt kandidāta kvalifikācijas eksāmena kārtošanu.
32. Kandidāts par Komisijas lēmumu pārtraukt viņa kvalifikācijas eksāmena kārtošanu trīs darba dienu laikā pēc tā paziņošanas var izteikt iebildumus ģenerālprokuroram. Kandidāts iebildumus adresē ģenerālprokuroram un iesniedz Komisijai, kura iebildumus kopā ar šī nolikuma 31. punktā norādītā pārkāpuma apliecinošiem dokumentiem un citiem materiāliem nosūta ģenerālprokuroram. 
33. Šī nolikuma 32. punktā minēto kandidāta iebildumu izvērtēšanu ģenerālprokurors uzdod Ģenerālprokurora padomes loceklim, kurš 10 darba dienu laikā sniedz ģenerālprokuroram atzinumu. Ja ģenerālprokurors kandidāta iebildumus atzīst par pamatotiem, viņš var uzdot Komisijai nodrošināt kandidātam kvalifikācijas eksāmena kārtošanu, savukārt, ja kandidāta iebildumus atzīst par nepamatotiem, nosūta materiālus Prokuroru atestācijas komisijai atzinuma sniegšanai par kandidāta atbilstību prokurora amatam.
34. Katra kāzusa risinājuma prezentēšanai paredzētais laiks pēc iespējas nepārsniedz 10 minūtes.
35. Pēc katra kāzusa vai visu kāzusu risinājuma prezentācijas Komisijas locekļi uzdod kandidātam jautājumus, kas saistīti ar konkrētā kāzusa risinājumu un materiālo un procesuālo normu piemērošanu.
36. Katrs Komisijas loceklis izvērtē kandidāta rakstveidā sagatavoto katra kāzusa risinājumu, tā prezentāciju un uz jautājumiem sniegtās atbildes atbilstoši Prokurora amata kandidāta kvalifikācijas eksāmena vērtējuma kritērijiem (2. pielikums) un vērtējumu 5 punktu sistēmā no 1 līdz 5 ieraksta Prokurora amata kandidāta kvalifikācijas eksāmena vērtējuma lapā (3. pielikums). Vērtējumam, kas ir zemāks par 4, Komisijas loceklis pievieno vērtējuma pamatojumu. Vērtējuma lapu paraksta Komisijas loceklis.
37. Komisijas sekretārs apkopo vērtējuma lapās ierakstītos rezultātus. Kandidāta katra kāzusa risinājuma un tā prezentācijas vidējos vērtējumus iegūst, summējot visu Komisijas locekļu vērtējumus un dalot ar to Komisijas locekļu skaitu, kuri piedalījušies vērtēšanā. Kandidāta visu kāzusu vidējo kopējo Komisijas vērtējumu iegūst, summējot katra kāzusa vidējo vērtējumu un dalot ar kāzusu skaitu. Iegūto aritmētisko rezultātu visos minētajos gadījumos noapaļo līdz diviem cipariem aiz komata (ja decimāldaļskaitļa trešais, otrais vai pirmais cipars aiz komata ir cipars “5” vai lielāks, attiecīgi otro un pirmo ciparu aiz komata un veselo skaitli apaļo uz augšu). Katra kāzusa vidējo Komisijas vērtējumu un piezīmes, ja tādas ir bijušas, un visu kāzusu vidējo kopējo Komisijas vērtējumu Komisijas sekretārs ieraksta Prokurora amata kandidāta kvalifikācijas eksāmena vidējo vērtējumu lapā (4. pielikums), kuru paraksta Komisijas priekšsēdētājs.
38. [bookmark: _Hlk94788236]Kandidāts kvalifikācijas eksāmenu ir nokārtojis sekmīgi, ja visu kāzusu vidējais kopējais Komisijas vērtējums, noapaļojot līdz veselam skaitlim, nav zemāks par 4 punktiem.
39. Atkarībā no kandidāta  kvalifikācijas eksāmena rezultātiem Komisija pieņem vienu no šādiem lēmumiem:
39.1. atzīst kandidāta zināšanas un profesionālās iemaņas par atbilstošām prokurora amatam;
39.2. atzīst kandidāta zināšanas un profesionālās iemaņas par neatbilstošām prokurora amatam.
40. Šī nolikuma 39.1. apakšpunktā minēto lēmumu Komisija ProIS nosūta kandidātam un Personāla nodaļai, bet lēmumu kopā ar Komisijā izskatītās lietas materiāliem nosūta Prokuroru atestācijas komisijai atzinuma sniegšanai par kandidāta atbilstību prokurora amatam, savukārt šī nolikuma 39.2. apakšpunktā minēto lēmumu Komisija ProIS nosūta kandidātam un Personāla nodaļai.
41. [bookmark: _Hlk88052493]Kandidāts par šī nolikuma 39.2. apakšpunktā minēto Komisijas lēmumu trīs darba dienu laikā pēc tā paziņošanas var izteikt ģenerālprokuroram iebildumus. Kandidāts iebildumus adresē ģenerālprokuroram un iesniedz Komisijai, kura iebildumus kopā ar Komisijā izskatītās lietas materiāliem nosūta ģenerālprokuroram. 
42. Šī nolikuma 41. punktā minēto kandidāta iebildumu izvērtēšanu ģenerālprokurors uzdod Ģenerālprokurora padomes loceklim, kurš 10 darba dienu laikā sniedz ģenerālprokuroram atzinumu. Ja ģenerālprokurors kandidāta iebildumus atzīst par pamatotiem, viņš uzdod Komisijai atkārtoti pilnībā vai kādā atsevišķā daļā pārbaudīt kandidāta kvalifikāciju eksāmenā, sniedzot atkārtotu atzinumu. Šādā gadījumā viena kāzusa rakstiskā risinājuma sagatavošanai paredzētais laiks ir 40 minūtes. Komisija atkārtoti aizpilda šī nolikuma 3. un 4. pielikumu, aizstājot agrāk sniegtos vērtējumus ar atkārtoti veiktā kvalifikācijas eksāmena vērtējumiem, un pieņem vienu no šī nolikuma 39. punktā minētajiem lēmumiem.
43. Ja ģenerālprokurors šī nolikuma 41. punktā minētos kandidāta iebildumus atzīst par nepamatotiem vai gadījumā, ja Komisija atkārtoti pilnībā vai kādā daļā pārbaudījusi kandidāta kvalifikāciju eksāmenā un atzinusi kandidāta zināšanas un profesionālās iemaņas par neatbilstošām prokurora amatam, viņš nosūta materiālus Prokuroru atestācijas komisijai atzinuma sniegšanai par kandidāta atbilstību prokurora amatam.
44. Ja kandidāts par šī nolikuma 39.2. apakšpunktā minēto Komisijas lēmumu trīs darba dienu laikā pēc tā paziņošanas nav izteicis ģenerālprokuroram iebildumus, Komisija tajā izskatītās  lietas materiālus nosūta Prokuroru atestācijas komisijai atzinuma sniegšanai par kandidāta atbilstību prokurora amatam.
V. Noslēguma jautājumi
45. Kandidāts, kurš uzsācis stažēšanos vakantajā rajona līmeņa prokurora amata vietā līdz šī nolikuma spēkā stāšanās brīdim, turpina un pabeidz stažēšanās programmas izpildi saskaņā ar stažēšanās kārtību, kāda bija spēkā tās uzsākšanas brīdī, bet stažēšanās programmas izpildes izvērtēšana Komisijā un kvalifikācijas eksāmena kārtošana notiek saskaņā ar šī nolikuma nosacījumiem.
46. Ja kandidāts, kurš uzsācis stažēšanos vakantajā rajona līmeņa prokurora amata vietā līdz šī nolikuma spēkā stāšanās brīdim, piekrīt, ar viņu noslēgto stažēšanās līgumu pagarina līdz astoņiem mēnešiem un viņš turpina un pabeidz stažēšanās programmas izpildi saskaņā ar šajā nolikumā noteikto stažēšanās kārtību. 




Prokurora amata kandidātu stažēšanās
 un kvalifikācijas pārbaudes nolikuma 1. pielikums

Prokurora amata kandidāta profesionālo kompetenču vērtējuma kritēriji un skaidrojumi

Teorētiskās zināšanas un spēja tās piemērot praksē.
Zināšanas konkrētajā tiesību jomā, spēja tās piemērot praksē. Analītiskā domāšana. Vēlme profesionāli izglītoties. Prasme orientēties tiesību nozarēs un spēja strādāt ar vairākām vienlaicīgi. Nestandarta idejas un risinājumi. Orientēšanās Latvijas un Eiropas Savienības aktualitātēs.

Zināšanas par prokuratūras funkcijām.
Prokurora pienākumi krimināltiesību jomā. Personu un valsts tiesību aizsardzība. Orientēšanās normatīvajos aktos, kuros ir prokurora institūts.

Izpratne par prokurora amatu.
Zināšanas par prokurora amatam noteiktajiem ierobežojumiem. Objektivitātes spēja. Latvijas Prokuroru ētikas kodekss. Izpratne par prokuroru neatkarību. Lēmumu pieņemšanas spēja. Prokurora atbildība sabiedrības priekšā.


Prokurora amata kandidātu stažēšanās 
un kvalifikācijas pārbaudes nolikuma 2. pielikums

Prokurora amata kandidāta kvalifikācijas eksāmena vērtējuma kritēriji
                                   Kāzusa risinājuma vērtēšanas kritēriji

	Vērtējums 5 punktu sistēmā
	 Skaidrojums, novērtējuma kritēriji

	5 punkti
	Teicama izpratne par normatīvo aktu pielietojumu. Teicamas argumentācijas prasmes, sniegts izsmeļošs problēmjautājumu risinājums. Risinājums ir precīzs un loģiski strukturēts. Atbildot uz jautājumiem, pārliecinoši aizstāv savu viedokli, sniedzot pietiekamu un pamatotu argumentāciju.

	4 punkti
	Laba izpratne par normatīvo aktu pielietojumu. Labas argumentācijas prasmes, konstatējami tikai atsevišķi maznozīmīgi trūkumi problēmjautājuma risinājumā vai tā prezentācijā. Risinājums ir loģiski strukturēts, liekvārdība ir minimāla vai epizodiska. Atbildot uz jautājumiem, pārliecina par sava viedokļa pareizību, taču reizēm nesniedz pietiekamu pamatojumu un argumentāciju.

	3 punkti
	Viduvēja izpratne par normatīvo aktu pielietojumu. Argumentācijas prasmes ir pietiekamas, taču konstatējami trūkumi problēmjautājuma risinājumā un/vai tā prezentācijā. Risinājums ir pietiekami strukturēts, vietām vērojama liekvārdība. Atbildot uz jautājumiem, viedokļa pamatojums ir nepilnīgs vai nepietiekami pārliecinošs, reizēm tiek neprecīzi lietoti jēdzieni un fakti.

	2 punkti
	Vāja izpratne par normatīvo aktu pielietojumu. Novērojami risinājuma strukturizēšanas mēģinājumi, bet argumentācijas prasmes ir vājas, problēmjautājuma risinājums ir nepilnīgs, bez padziļinātas tā izpētes. Vērojama izteikta liekvārdība. Atbildot uz jautājumiem, nespēj pamatot savu viedokli un pārliecināt par tā pareizību, jēdzieni un fakti tiek lietoti neprecīzi. Satraukums apgrūtina skaidru domu izklāstu.


	1 punkts
	Iztrūkst izpratnes par normatīvo aktu pielietojumu un problēmjautājumu. Nepiemīt argumentācijas prasmes. Viedokļa izklāsts ir haotisks un nestrukturēts, vērojama izteikta liekvārdība. Ļoti spēcīgs satraukums būtiski traucē uztverami formulēt un prezentēt savu viedokli. Jēdzieni un fakti tiek lietoti nepareizi. Novērojams paškontroles zudums. Secinājumi nav veikti vispār vai ir izteikti kļūdaini. 

Prokurora amata kandidāts_____________________
                                                     (vārds, uzvārds)


	Biļetes un kāzusa Nr.
	Kāzusa vērtējums
	Piezīmes

	
	
	

	
	
	

	
	
	




Datums_____________________________

Komisijas loceklis______________________________________
                               (vārds, uzvārds, paraksts)



Prokurora amata kandidātu stažēšanās 

Prokurora amata kandidāta kvalifikācijas eksāmena vidējo vērtējumu lapa


Prokurora amata kandidāts_____________________
                                                     (vārds, uzvārds)

	Biļetes un kāzusa Nr.
	Kāzusa vidējais vērtējums
	Piezīmes


	
	
	

	
	
	

	
	
	



Visu kāzusu kopējais vidējais vērtējums: ___________

Datums____________________________

Komisijas priekšsēdētājs:_________________________________________
                                                         (vārds, uzvārds, paraksts)

